Document ID: 32009R1093

ΚΑΝΟΝΙΣΜΌΣ (ΕΚ) αριθ. 1093/2009 ΤΗΣ ΕΠΙΤΡΟΠΉΣ
της 13ης Νοεμβρίου 2009
για την τροποποίηση του παραρτήματος V του κανονισμού (ΕΚ) αριθ. 1342/2007 του Συμβουλίου όσον αφορά τα ποσοτικά όρια ορισμένων προϊόντων χάλυβα από τη Ρωσική Ομοσπονδία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1342/2007 του Συμβουλίου, της 22ας Οκτωβρίου 2007, για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία (1), και ιδίως το άρθρο 5,
Εκτιμώντας τα ακόλουθα:
(1)
Η Ευρωπαϊκή Κοινότητα και η Ρωσική Ομοσπονδία συνήψαν συμφωνία για το εμπόριο ορισμένων προϊόντων χάλυβα στις 26 Οκτωβρίου 2007 (2) («η συμφωνία»).
(2)
Το άρθρο 3 παράγραφος 3 της συμφωνίας προβλέπει ότι οι αχρησιμοποίητες ποσότητες για ένα συγκεκριμένο έτος μπορούν να μεταφέρονται στο επόμενο έτος έως το πολύ το 7 % των σχετικών ποσοτικών ορίων που καθορίζονται στο παράρτημα II της συμφωνίας.
(3)
Όπως το 2008, η Ρωσία γνωστοποίησε στην Κοινότητα την πρόθεσή της να κάνει χρήση των διατάξεων του άρθρου 3 παράγραφος 3 εντός των χρονικών ορίων που καθορίζονται από τη συμφωνία. Είναι σκόπιμο να γίνουν οι αναγκαίες προσαρμογές στα ποσοτικά όρια για το έτος 2009, που ανακύπτουν από το αίτημα της Ρωσίας.
(4)
Το άρθρο 10 ορίζει ότι, με κάθε ετήσια ανανέωση, οι ποσότητες σε κάθε ομάδα προϊόντων αυξάνονται κατά 2,5 %.
(5)
Κατά συνέπεια, είναι σκόπιμο να τροποποιηθεί ο κανονισμός (ΕΚ) αριθ. 1342/2007,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ποσοτικά όρια για το έτος 2009 που καθορίζονται στο παράρτημα V του κανονισμού (ΕΚ) αριθ. 1342/2007 αντικαθίστανται από αυτά που καθορίζονται στο παράρτημα Ι του παρόντος κανονισμού.
Άρθρο 2
Τα ποσοτικά όρια για το έτος 2010 που προκύπτουν από την εφαρμογή του άρθρου 10 παράγραφος 1 της συμφωνίας του 2007 μεταξύ της Ευρωπαϊκής Κοινότητας και της Ρωσικής Ομοσπονδίας σχετικά με το εμπόριο ορισμένων προϊόντων χάλυβα καθορίζονται στο παράρτημα 2 του παρόντος κανονισμού.
Άρθρο 3
Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Νοεμβρίου 2009.

Labels: 18
3
1